鹿鳴燕
作者：陳造
朝代：宋

paragraphs: 亂山森立圍古房，重碧疊青天與長。
鍾奇孕秀爲雋良，有如六子爭軒昂。
胸次襞積雲錦章，漢之晁董唐常楊。
當日折衝陣堂堂，尺箠不折築受降。
皇上籲俊奄帝王，士孟其晉如康莊。
即今勸駕觀國光，接翼便合鴛鷺行。
後先差池似未妨，一夔自足開天荒。
五大次第趨巖廊，懷寶判閲三星霜。
一盃首餞江夏黄，一詩竊比振履商。
功名逼人未易量，坐來相映眉間黄。
誰遣大宅浮春陽，他年朝路偕翺翔。
惟南有斗耿昊蒼，一字定寄漁樵鄉，老子善誦君叵忘。